রহিমিয়াহ মাদ্রাসা
রহিমিয়াহ মাদ্রাসা ভারতের দিল্লিতে অবস্থিত একটি ইসলামি মাদ্রাসা। মোগল সম্রাট আওরঙ্গজেবের আমলে শাহ ওয়ালিউল্লাহ দেহলভীর পিতা শাহ আবদুর রহিম মাদ্রাসাটি প্রতিষ্ঠা করেন। ১৭১৮ সালে শাহ আবদুর রহিমের মৃত্যুর পর শাহ ওয়ালিউল্লাহ দেহলভী মাদ্রাসায় শিক্ষকতা শুরু করেন। ভারতীয় উপমহাদেশের ইসলামি শিক্ষার একটি শীর্ষস্থানীয় প্রতিষ্ঠানে পরিণত হয় এবং সবচেয়ে প্রভাবশালী মাদ্রাসা হিসাবে স্বীকৃত হয়। শাহ ওয়ালিউল্লাহ মারা গেলে তার পুত্র শাহ আবদুল আজিজ, শাহ রফি এবং শাহ আবদুল কাদের এই মাদ্রাসায় শিক্ষকতা শুরু করেন এবং আবদুল আজিজ অধ্যক্ষ হিসাবে দায়িত্ব পালন করেন। আবদুল আজিজের মৃত্যুর পরে মাদ্রাসার নেতৃত্ব তার পুত্র শাহ মুহাম্মদ ইসহাক নেন। ১৮৪৬ সালে মুহাম্মদ ইসহাকের মৃত্যুর পরে মাদ্রাসা বেশ কয়েকটি পরস্পর সংযুক্ত শিক্ষা প্রতিষ্ঠানে বিভক্ত হয়। ইসলামের অন্যতম ধার্মিক ব্যক্তিত্ব সৈয়দ আহমদ বরেলভি এই মাদ্রাসার প্রাক্তন শিক্ষার্থী। সমগ্র এশিয়া জুড়ে অনেক কুরআনের অনুলিপি তৈরিতে এই মাদ্রাসার অবদান রয়েছে।